
	Παρουσίαση

«Η πνευματική δημιουργία στη Λάρνακα

100 Λογοτέχνες της Λάρνακας»
(Τόμος Α΄)
στο Σπίτι της Κύπρου

Την Τετάρτη 27 Οκτωβρίου 2021 και ώρα 19:00 το Σπίτι της Κύπρου σας προσκαλεί στην παρουσίαση του βιβλίου των Γλαύκου Γεωργιάδη, Κώστα Κατσώνη και Γιώργου Κιτρομηλίδη, «Η πνευματική δημιουργία στη Λάρνακα - 100 Λογοτέχνες της Λάρνακας» (Τόμος Α΄).
Το βιβλίο θα παρουσιάσουν οι συγγραφείς ενώ αποσπάσματα θα διαβάσουν, ο ηθοποιός Φοίβος Γεωργιάδης και η φιλόλογος Αναστασία Χατζηλόη-Κατσώνη.
Το βιβλίο «Η Πνευματική Δημιουργία στη Λάρνακα - 100 Λογοτέχνες της Λάρνακας», που έγραψαν οι συγγραφείς Γλαύκος Γεωργιάδης, Γιώργος Κιτρομηλίδης και Κώστας Κατσώνης είναι ο πρώτος τόμος μιας σειράς από εκδόσεις που στόχο έχουν να καλύψουν το σύνολο των πνευματικών δημιουργών της Λάρνακας, λογοτεχνών και άλλων. Στον πρώτο τόμο έχουν περιληφθεί 100 λογοτέχνες, από τους οποίους οι πενήντα έχουν φύγει από τη ζωή, ενώ οι άλλοι πενήντα είναι εν ζωή. Για κάθε συγγραφέα παρατίθεται σύντομο εργοβιογραφικό σημείωμα και ενδεικτικά αποσπάσματα (ποιητικά και πεζά) από το λογοτεχνικό του έργο. Ανάμεσά τους περιλαμβάνονται σημαντικοί Κύπριοι συγγραφείς που είτε γεννήθηκαν στη Λάρνακα είτε έζησαν και δημιούργησαν στην πόλη του Ζήνωνα, όπως είναι οι διαλεκτικοί μας ποιητές Δημήτρης Λιπέρτης και Βασίλης Μιχαηλίδης, οι λαϊκοί ποιητές Παύλος Λιασίδης και Ανδρέας Μαππούρας και οι δόκιμοι λογοτέχνες Γλαύκος Αλιθέρσης, Τεύκρος Ανθίας, Παύλος Βαλδασερίδης, Στέφανος Ζυμπουλάκης, Γιάννης Λεύκης, Ξάνθος Λυσιώτης, Κώστας Μόντης, Παντελής Μηχανικός, Θεοδόσης Νικολάου,  Φοίβος Σταυρίδης και άλλοι.

------------------------------------------------------------------------
Γλαύκος Γεωργιάδης: Γεννήθηκε στη Λάρνακα, σπούδασε πληροφορική στο Πανεπιστήμιο του Μπίρμιγχαμ και εργάστηκε σε διάφορες διευθυντικές θέσεις στην Αγγλία και σε μεγάλους οίκους, ως προγραμματιστής-αναλυτής και διευθυντής πληροφορικής. Παρακολούθησε μαθήματα θεάτρου και συμμετείχε σε κινηματογραφικές ταινίες μικρού μήκους. Ασχολείται με την έρευνα και τη συλλογή ιστορικού και λαογραφικού υλικού. Εξέδωσε πέντε βιβλία, ανάμεσα στα οποία και το βιβλίο για τους λογοτέχνες της Λάρνακας. 

Κώστας Κατσώνης: Γεννήθηκε στην Αραδίππου της επαρχίας Λάρνακας, σπούδασε στην Παιδαγωγική Ακαδημία Κύπρου και στη Φιλοσοφική Σχολή του Πανεπιστημίου Αθηνών, ενώ είναι κάτοχος μεταπτυχιακού τίτλου στα παιδαγωγικά και διδακτορικού στην παιδική λογοτεχνία (του Πανεπιστημίου Θεσσαλίας). Εργάστηκε για 38 χρόνια στη δημόσια εκπαίδευση της Κύπρου, αφυπηρετώντας από τη θέση του Α΄ Λειτουργού Μέσης Εκπαίδευσης. Εξέδωσε 20 βιβλία (ποίηση, διηγήματα, δοκίμια, Κυπριακή Ιστορία, μελέτες για την παιδική και την ευρύτερη κυπριακή λογοτεχνία,  τη λαϊκή ποίηση κ.ά.)

Γιώργος Κιτρομηλίδης: Γεννήθηκε στη Λευκωσία, σπούδασε ελληνική φιλολογία στην Αθήνα και είναι κάτοχος διδακτορικού διπλώματος στην παιδική λογοτεχνία (του Πανεπιστημίου Αθηνών). Υπηρέτησε τη δημόσια μέση εκπαίδευση της Κύπρου για 36 χρόνια,  αφυπηρετώντας από τη θέση του Α΄ Λειτουργού Εκπαίδευσης. Ασχολήθηκε με την παιδική και την ευρύτερη κυπριακή και νεοελληνική λογοτεχνία και την Ελληνική Ιστορία. Εξέδωσε 18 βιβλία με μελέτες και δοκίμια, και ένα βιβλίο παιδικής λογοτεχνίας.

Σύμφωνα με τα ισχύοντα μέτρα προστασίας της δημόσιας υγείας για την αντιμετώπιση και τον περιορισμό της διασποράς του COVID-19, η είσοδος στην εκδήλωση είναι δυνατή μόνο κατόπιν υποχρεωτικής επίδειξης έγχαρτου ή ηλεκτρονικού πιστοποιητικού εμβολιασμού, πιστοποιητικού νόσησης ή αποτελέσματος ταχείας ανίχνευσης αντιγόνου, που έχει διενεργηθεί εντός 48 ωρών πριν την έναρξή της, σε συνδυασμό με έγκυρο αποδεικτικό ταυτότητας.
Θα τηρηθεί αυστηρή σειρά προτεραιότητας προσέλευσης μέχρι τη συμπλήρωση του επιτρεπόμενου ορίου πληρότητας θέσεων.

Σύνδεσμος παρακολούθησης: 

https://diavlos.grnet.gr/room/1607?eventid=9999

